Anna Ólafsdóttir ( anno@unak.is ) er dósent við Háskólann á Akureyri . Hún er með B.Ed. - gráðu ( 1983 ) og meistaragráðu ( 2003 ) frá Kennaraháskóla Íslands og lauk doktorsprófi í menntavísindum frá Háskóla Íslands árið 2014 . Hún hefur starfað við grunnskóla , tónlistarskóla , tölvuskóla og í fullorðinsfræðslu . Rannsóknir hennar hafa einkum beinst að námi og kennslu á háskólastigi , hlutverki háskóla í samfélaginu og gæðamálum háskóla . Hermína Gunnþórsdóttir ( hermina@unak.is ) er prófessor við Háskólann á Akureyri . Hún er með B.A. - próf í íslensku og uppeldis - og kennslufræði frá Háskóla Íslands , meistarapróf frá Kennaraháskóla Íslands ( 2003 ) og doktorspróf frá Háskóla Íslands ( 2014 ) . Hún hefur starfað við leik - , grunn - og framhaldsskóla . Helstu viðfangsefni hennar í kennslu og rannsóknum eru skóli og nám án aðgreiningar , fjölmenning og nám , félagslegt réttlæti í menntun , fötlunarfræði , menntastefna og framkvæmd . Greinin fjallar um niðurstöður tilviksrannsóknar þar sem leitast var við að greina hvaða þættir styðja og hverjir hamla námsframvindu nemenda í meistaranámi við Háskólann á Akureyri . Tekin voru viðtöl við þrettán útskrifaða meistaranemendur af öllum fræðasviðum sem lokið höfðu námi á tímabilinu 2010 til 2016 . Meginniðurstöðurnar eru þær að reglubundnar staðlotur í náminu opnuðu nemendum tækifæri til náms sem ekki hefðu gefist annars . Búsetutengdir þættir hömluðu aðeins að litlu leyti framvindu námsins þó að margir nemendur ættu um langan veg að fara í staðlotur . Konur gátu þess fremur en karlar að þær hefðu þurft að gera sérstakar ráðstafanir vegna fjarveru frá fjölskyldu meðan loturnar stóðu yfir . Nemendur töldu verkefnavinnu og hópavinnu styðja betur námsframvindu sína en fyrirlestra og próf. Einnig kom fram í máli nokkurra viðmælenda að kvenkyns kennarar legðu meiri áherslu á skipuleg vinnubrögð í kennslu og áætlunum en karlkennarar . Í máli allra viðmælenda mátti greina að tengslanetið sem þeir byggðu upp á námstímanum hefði haft jákvæð áhrif á námsframvinduna . Rannsóknin varpar ljósi á mikilvæga þætti tengda umgjörð , skipulagi og stoðþjónustu í háskólanámi sem gagnast geta við þróun einstakra námsleiða , sem og almennt í gæðastarfi háskólastofnana . Efnisorð